Diari Oficial de la Generalitat Valenciana


Sumari del DOGV 3595, del 01-10-1999 (1999/8221)

DECRET 162/1999, de 17 de setembre, del Govern Valencià, pel qual s'estableixen les condicions per a l'exercici del busseig professional en la Comunitat Valenciana.
--------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1999/09/17/162**

### Versions

 03/03/2016 - Actualitat  12/02/2013 - 02/03/2016  Text inicial: 02/10/1999 - 11/02/2013 

### Dades del document

Número de DOGV
:   3595

Data del DOGV
:   01-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8221


Data del document
:   17-09-1999

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * esport professional
    * títol d'estudis
    * mar
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 03.03.2016**

 

**Decret 162/1999, de 17 de setembre, del Govern Valencià, pel qual s'estableixen les condicions per a l'exercici del busseig professional en la Comunitat Valenciana.**

 

[**(DOGV núm. 3595 de 01.10.1999)**](http://www.docv.gva.es/datos/1999/10/01/pdf/1999_8221.pdf) **Ref. 3023/1999**

 

El Reial Decret 1.758/1998, de 31 de juliol, transfereix a la Comunitat Valenciana les funcions i els serveis en matèria de busseig professional i el Decret 11/1998, de 27 d'octubre, de Presidència de la Generalitat Valenciana, va assignar aquestes funcions a la Conselleria d'Agricultura, Pesca i Alimentació.

El Decret 2.055/1969, de 25 de setembre, pel qual es regula l'exercici de les activitats subaquàtiques, va establir la normativa bàsica d'aplicació, i l'Ordre del Ministeri de Foment de 14 d'octubre de 1997 (BOE núm. 280, del dia 21.11.97) estableix les normes de seguretat per a l'exercici de les activitats subaquàtiques.

D'altra banda, l'Ordre de 22 de desembre de 1995, del Ministeri d'Agricultura, Pesca i Alimentació (BOE núm. 11, del dia 12.01.96), va anul·lar gran part de la normativa de desplegament del Decret 2.055/1969. Davant d'aquesta situació és aconsellable fixar en la Comunitat Valenciana les condicions per a l'exercici del busseig professional.

Per tot aixó, a proposta de la consellera d'Agricultura, Pesca i Alimentació, i amb la deliberació prèvia del Govern Valencià, en la reunió del dia 17 de setembre de 1999,

 

DECRETE

 

**Article 1** ****[1]****

Per a la pràctica d'intervencions hiperbàriques i subaquàtiques de caràcter laboral o professional en aigües del territori de la Comunitat Valenciana, les aigües interiors i mar territorial, en què se sotmeta les persones a un mitjà hiperbàric, serà necessari que aquestes estiguen en possessió del títol de busseig professional adequat al seu nivell d'exposició hiperbàrica.

Així mateix, es requerix el compliment de les normes de seguretat vigents per a l'exercici d'activitats subaquàtiques

 

**Article 2**

S'estableix el títol de bussejador professional bàsic, per a l'exercici en la Comunitat Valenciana, sense perjudici de les altres titulacions existents.

 

**Article 3**

1. La titulació de bussejador professional bàsic capacita per a la utilització d'equips de busseig autónom i de subministrament des de superfície amb aire, limitada a efectuar immersions fins a una profunditat de 30 metres.

2. Els coneixements mínims necessaris per a l'obtenció del títol de bussejador professional bàsic es defineixen en l'annex I.

 

**Article 4**

Les condicions i requisits per a realitzar el curs de bussejador professional bàsic són:

1. Haver complit divuit anys d'edat.

2. Certificat mèdic oficial d'aptitud per a la pràctica d'activitats subaquàtiques, segons el que s'estableix en l'article 25 de l'Ordre del Ministeri de Foment de 14 d'octubre de 1997 (BOE núm. 280, de 22.11.97), sobre normes de seguretat.

3. Superar les proves psicotècniques, físiques i de natació.

 

**Article 5**

Es faculta l'Institut Politècnic Maritimopesquer del Mediterrani, d'Alacant, centre adscrit a la Conselleria d'Agricultura, Pesca i Alimentació, perquè impartisca els ensenyaments de bussejador professional bàsic.

 

**Article 6**

Els centres que desitgen impartir els ensenyaments de bussejador professional bàsic hauran de disposar de l'autorització de la Conselleria d'Agricultura, Pesca i Alimentació.

 

**Article 7**

L'expedició dels títols professionals de bussejador professional bàsic l'efectuarà el director general competent en pesca marítima.

 

**Article 8** ****[2]****

En aquells treballs subaquàtics professionals que incidixen en el medi hiperbàric per a la realització d'activitats bàsiques, s'exigirà almenys una de les titulacions següents:

1. Bussejador professional bàsic, regulat per la present norma.

2. Bussejador de segona classe restringit o de xicoteta profunditat (fins a 30 metres), obtingut abans de l'entrada en vigor de l'Orde de 22 de desembre de 1995, del Ministeri d'Agricultura, Pesca i Alimentació (BOE 11, 12.01.1996), per la qual es deroguen determinades normes reguladores d'activitats subaquàtiques.

3. Bus de xicoteta profunditat (fins a 25 metres), regulat pel Decret 2055/1969, de 25 de setembre (BOE 232, 27.09.1969). Aquest títol només serà admés quan el treball a desenvolupar es realitze per mitjà d'equips de casc rígid, en directa dependència de mitjans auxiliars situats en la superfície.

 

**Article 9** ****[3]****

1. En aquells treballs professionals on el busseig es desenvolupe com a activitat principal, s'exigirà almenys una de les titulacions següents:

a) Tècnic en operacions subaquàtiques i hiperbàriques, regulat pel Reial Decret 1073/2012, de 13 de juliol.

b) Tècnic de busseig a mitjana profunditat (fins a 50 metres), regulat pel Reial Decret 727/1994, de 22 d'abril.

c) Bussejador de primera classe o de gran profunditat, obtinguda abans de l'entrada en vigor de l'Orde de 22 de desembre de 1995, del Ministeri d'Agricultura, Pesca i Alimentació (BOE 11, 12.01.1996), per la qual es deroguen determinades normes reguladores d'activitats subaquàtiques.

d) Bussejador de segona classe o de mitjana profunditat (fins a 50 metres), obtingut abans de l'entrada en vigor de l'Orde de 22 de desembre de 1995, del Ministeri d'Agricultura, Pesca i Alimentació (BOE 11, 12.01.1996), per la qual es deroguen determinades normes reguladores d'activitats subaquàtiques.

e) Bus de gran profunditat (fins a 75 metres), regulat pel Decret 2055/1969, de 25 de setembre (BOE 232, 27.09.1969). Aquest títol només serà admés quan el treball a desenvolupar es realitze amb equips de casc rígid, en directa dependència de mitjans auxiliars situats en la superfície.

2. Quan en l'exercici de l'activitat de busseig es realitzen treballs subaquàtics de: tall i soldadura, obres hidràuliques, explosius, reparació a flotació i reflotaments, s'exigirà almenys una de les titulacions següents:

a) Tècnic en operacions subaquàtiques i hiperbàriques, regulat pel Reial Decret 1073/2012, de 13 de juliol.

b) Tècnic de busseig a mitjana profunditat, regulat pel Reial Decret 727/1994, de 22 d'abril.

c) Especialitat subaquàtica professional corresponent al treball a realitzar, obtinguda abans de l'entrada en vigor de l'Orde de 22 de desembre de 1995, del Ministeri d'Agricultura, Pesca i Alimentació (BOE 11, 12.01.1996), per la qual es deroguen determinades normes reguladores d'activitats subaquàtiques.

 

**Article 10**

Per a l'exercici de la seua activitat professional, el bussejador haurà d'estar en possessió de la llibreta d'activitats subaquàtiques, que, a falta d'una regulació estatal, serà expedida per la Conselleria d'Agricultura, Pesca i Alimentació.

La llibreta d'activitats subaquàtiques contindrà bàsicament les dades personals i la fotografia del titular, les titulacions de busseig que posseeix i els reconeixements mèdics periódics.

 

**Article 11** ****[4]****

1. Les persones que hagen superat el curs de Bussejador de Segona Classe Restringit, Bussejador de Segona Classe, o un altre que complisca els requisits establits en l'article 3, en un centre oficialment reconegut d'una comunitat autónoma o de l'administració general de l'Estat, amb competències en la matèria, podran sol·licitar l'expedició del títol de Bussejador Professional Bàsic.

2. Les persones que posseïsquen títols de busseig professional expedits per les autoritats competents d'altres països, als quals no siga aplicable el Reial Decret 1837/2008, de 8 de novembre, podran sol·licitar-ne la convalidació amb el de Bussejador Professional Bàsic. A la sol·licitud s'adjuntarà la documentació oficial que acredite les atribucions que conferix el títol, els requisits d'accés per a obtindre'l, i el programa formatiu. Estos documents hauran d'estar legalitzats i traduïts al castellà, si no estan originàriament en eixe idioma.

3. Una vegada estudiada la documentació i verificat que es complixen els requisits establits en l'article 3, podrà expedir-se el títol de Bussejador Professional Bàsic

 

**Article 12** ****[5]****

Les normes i titulacions del present decret no s'apliquen al busseig militar ni al busseig científic.

 

DISPOSICIONS FINALS

 

**Primera**

La consellera d'Agricultura, Pesca i Alimentació dictarà les disposicions de desplegament necessàries per al compliment i l'aplicació del que es disposa en aquest decret.

**Segona**

Aquest decret vigeix des de l'endemà de la publicació en el Diari Oficial de la Generalitat Valenciana.

 

València, 17 de setembre de 1999

 

El president de la Generalitat Valenciana

EDUARDO ZAPLANA HERNÁNDEZ SORO

 

La consellera d’Agricultura, Pesca i Alimentació,

MARIA ÀNGELS RAMÓN-LLIN I MARTÍNEZ

 

 

ANNEX I ****[6]****  
 Programa del curs de Bussejador Professional Bàsic

 

Duració mínima del curs: 245 hores.

 

A. Part teórica (95 hores):

1. Legislació. Les normes de seguretat per a la pràctica de les activitats subaquàtiques. Les titulacions i qualificacions. Competències. Normativa sobre higiene i prevenció de riscos laborals. Normatives annexes que puguen afectar el treballador subaquàtic.

2. Física i química aplicats al busseig. Magnituds i càlculs necessaris. Física i química relacionats amb el busseig. Les aplicacions específiques a la pràctica del busseig.

3. Fisiologia aplicada a ambients hiperbàrics. Conceptes d'anatomia bàsics. Fisiologia i fisiopatologia aplicades al busseig. Els accidents derivats de la pràctica del busseig. Tipus d'accidents i actuació en cas de produir-se. Accidents en el busseig professional: accidents derivats del medi subaquàtic i hiperbàric, accidents derivats del treball. Ergonomia del treball. Salut i higiene laboral. Els primers auxilis en cas d'accident de busseig. Material i equip de primers auxilis. Protocols d'actuació. Plans d'emergència i evacuació.

4. Material de busseig. Les plantes i equips de busseig. Les regles de seguretat referides a la utilització de plantes i equips de busseig. Manteniment i conservació de plantes i equips de busseig. Maneig de ferramentes pneumàtiques d'utilització subaquàtica.

5. Planificació i organització del treball subaquàtic. Preparació i planificació del treball subaquàtic. Les operacions més comunes de treball subaquàtic. Els mètodes d'execució de treballs que impliquen maniobres amb tractors, cables, caps i pasteques. Els mètodes de treball en operacions d'elevació i trasllat de pesos. Les gestions i tràmits administratius necessaris per a la realització d'intervencions subaquàtiques. Les regles de seguretat referides a la realització d'este tipus de treballs. Els mètodes i estratègies de treball en grup.

6. Tècniques de busseig. El busseig en apnea. La utilització de les taules d'immersió i de descompressió. El maneig de l'equip d'immersió. El consum dels distints equips de busseig. La comunicació entre bussejadors i bussejador superfície. La planificació i realització de la preimmersió. Material i equip necessari.

7. Idioma. Procediments de comunicació bussejador-superfície i bussejador-bussejador, en llengua anglesa. Terminologia tècnica aplicada al busseig en llengua anglesa.

8. Formació complementària. Els principals elements estructurals d'un vaixell. Les tècniques de prevenció i extinció d'incendis. Abandó de vaixells. Normes de conducta. Condicions del medi en què es desenrotlla el treball.

B. Part pràctica (150 hores):

1. Mètodes i equip. La preparació i forma d'equipar-se adequadament. Els distints elements que componen els equips autónoms i de subministrament des de la superfície. La utilització de les llistes de comprovació. Manteniment de material de busseig.

2. Adaptació al medi i tècniques de busseig. Les tècniques de natació. La utilització dels distints equips de busseig i de subministrament d'aire. Les tècniques necessàries per a dur a terme recorreguts en immersió al mar. Les tècniques de comunicació bussejador-bussejador, bussejador-superfície.

3. Pràctiques d'emergència. Els mètodes d'actuació del busseig d'emergència. Ajuda, rescat i evacuació. Procediments d'emergència amb equips autónoms. Procediments d'emergència amb equips de subministrament des de la superfície.

4. Tècniques de treball subaquàtic. L'organització dels distints materials i equips que intervenen en un treball subaquàtic. Procediments de treball en equip. La realització de treballs elementals. Tècniques de treball amb ferramentes pneumàtiques. Tècniques de treball amb ferramentes operades amb aigua de pressió. Elements i tècniques de tracció, maniobra i embragatge. Elevació i trasllat de pesos. Tècniques elementals d'acoblament. Realització d'immersions en cambres hiperbàriques. Cordam.

5. Condicions particulars de treball. Les tècniques de busseig amb visibilitat limitada. Les tècniques del busseig nocturn. El busseig en ambients insalubres. Les tècniques de busseig en ambients confinats.

 

 

---

****[1]****Redacció que en fa el **[Decret 23/2016, de 26 de febrer, del Consell](http://www.dogv.gva.es/va/disposicio?sig=001578/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001578/2016)**, pel qual es modifica el Decret 162/1999, de 17 de setembre, del Consell, pel qual s'establixen les condicions per a l'exercici del busseig professional a la Comunitat Valenciana (DOGV núm. 7732 de 02.03.2016) Ref. Base de dades 001578/2016.

****[2]****Redacció que en fa el **[Decret 23/2016, de 26 de febrer, del Consell](http://www.dogv.gva.es/va/disposicio?sig=001578/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001578/2016)**.

****[3]****Redacció que en fa el **[Decret 23/2016, de 26 de febrer, del Consell](http://www.dogv.gva.es/va/disposicio?sig=001578/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001578/2016)**.

****[4]****Article 11 modificat pel **[Decret 31/2013, de 8 de febrer, del Consell](http://www.dogv.gva.es/va/disposicio?sig=001382/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001382/2013)**, pel qual es regula l'autorització de centres que impartisquen la formació necessària per a obtindre el títol de Bussejador Professional Bàsic a la Comunitat Valenciana (DOGV núm. 6962 de 11.02.2013) Ref. Base de dades 001382/2013.

****[5]****Redacció que en fa el **[Decret 23/2016, de 26 de febrer, del Consell](http://www.dogv.gva.es/va/disposicio?sig=001578/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001578/2016)**.

****[6]****Annex I substituït per l’Annex IV del **[Decret 31/2013, de 8 de febrer, del Consell](http://www.dogv.gva.es/va/disposicio?sig=001382/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001382/2013)**.


Còpia Permalink ELI